sidesting
Sidesting, sidestik, stikkende smerter opadtil i maven i venstre eller højre side under eller efter anstrengende fysisk aktivitet uden forudgående opvarmning. Sidesting optræder ofte de første 1-2 timer efter et større måltid, hvorved der er en øget blodgennemstrømning i mave-tarm-kanalen. Smerterne har derfor været tilskrevet omlæggelse af blodgennemstrømningen til de arbejdende muskler. Ligeledes har venstre sidesting været tilskrevet sammentrækninger i miltens muskulatur med henblik på udtømmelse af miltens depot af røde blodlegemer, således at blodets evne til ilttransport øges. Undersøgelser fra 1999 har vist en sammenhæng mellem mængden af væske i tyndtarmen og optræden af sidesting. Krampe i mavemuskulaturen eller mellemgulvet, træk i mellemgulvets tilhæftning til ribbensranden og luftansamling i tyktarmen er andre mulige forklaringer, men årsagen til sidesting er fortsat uafklaret.